CELEX: 42012D0494
Language: mt
Date: 2012-03-23 00:00:00
Title: 2012/494/UE: Deċiżjoni tar-Rappreżentanti tal-Gvernijiet tal-Istati Membri mlaqqgħin fil-Kunsill tat- 23 ta’ Marzu 2012 li tawtorizza l-ftuħ tan-negozjati għal ftehim internazzjonali dwar il-ħolqien tal-Fondazzjoni UE-LAC bħala organizzazzjoni internazzjonali

6.9.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 240/2
            
         DEĊIŻJONI TAR-RAPPREŻENTANTI TAL-GVERNIJIET TAL-ISTATI MEMBRI MLAQQGĦIN FIL-KUNSILL
   tat-23 ta’ Marzu 2012
   li tawtorizza l-ftuħ tan-negozjati għal ftehim internazzjonali dwar il-ħolqien tal-Fondazzjoni UE-LAC bħala organizzazzjoni internazzjonali
   (2012/494/UE)
   IR-RAPPREŻENTANTI TAL-GVERNIJIET TAL-ISTATI MEMBRI, IMLAQQGĦIN FIL-KUNSILL,
   Wara li kkunsidraw ir-rakkomandazzjoni mill-Kummissjoni Ewropea,
   Billi:
   
               (1)
            
            
               In-negozjati għandhom jinfetħu bil-ħsieb li jiġi konkluż ftehim internazzjonali dwar il-ħolqien ta’ Fondazzjoni UE-LAC bħala organizzazzjoni internazzjonali bejn l-Unjoni Ewropea u l-Istati Membri tagħha, u l-pajjiżi tal-Amerika Latina u l-Karibew (minn issa ’l quddiem “il-Ftehim”).
            
         
               (2)
            
            
               Permezz ta’ deċiżjoni tal-Kunsill, il-Kummissjoni għandha tkun awtorizzata tinnegozja d-dispożizzjonijiet tal-Ftehim li jaqgħu fil-kompetenzi tal-Unjoni Ewropea.
            
         
               (3)
            
            
               Il-Kummissjoni għandha tiġi wkoll awtorizzata tinnegozja, f’isem l-Istati Membri, id-dispożizzjonijiet tal-Ftehim li jaqgħu fil-kompetenzi tal-Istati Membri,
            
         ADOTTAW DIN ID-DEĊIŻJONI:
   Artikolu 1
   Il-Kummissjoni hija b’dan awtorizzata li tiftaħ negozjati għal ftehim internazzjonali dwar il-ħolqien tal-Fondazzjoni UE-LAC bħala organizzazzjoni internazzjonali bejn l-Unjoni Ewropea u l-Istati Membri tagħha, u l-pajjiżi tal-Amerika Latina u dawk tal-Karibew (minn issa ’l quddiem “il-Ftehim”).
   Artikolu 2
   1.   Il-Kummissjoni hija b’dan awtorizzata tinnegozja, f’isem l-Istati Membri tal-Unjoni Ewropea, id-dispożizzjonijiet tal-Ftehim li jaqgħu fil-kompetenzi tal-Istati Membri.
   2.   Rappreżentant tal-Istat Membru li għandu l-Presidenza tal-Kunsill b’rotazzjoni jista’ jattendi għan-negozjati flimkien mal-Kummissjoni.
   Artikolu 3
   In-negozjati għandhom isiru fuq il-bażi tad-direttivi ta’ negozjar stabbiliti fl-addendum għad-Deċiżjoni tal-Kunsill 2012/493/UE tat-23 ta’ Marzu 2012 li tawtorizza l-ftuħ ta’ negozjati għal ftehim internazzjonali dwar il-ħolqien tal-Fondazzjoni UE-LAC bħala organizzazzjoni internazzjonali (1).
   Artikolu 4
   In-negozjati għandhom isiru b’konsultazzjoni mal-Grupp ta’ Ħidma dwar l-Amerika Latina (COLAT/AMLAT), li għandu jiġi kkonsultat kompletament u qabel kull sett ta’ negozjati dwar il-linji ta’ negozjar proposti u għandu jingħatalu rapport dwar il-progress tan-negozjati wara kull laqgħa.
   Artikolu 5
   Din id-Deċiżjoni hija indirizzata lill-Kummissjoni.
   
      Magħmul fi Brussell, it-23 ta’ Marzu 2012.
      
         
            Għar-Rappreżentanti tal-Gvernijiet tal-Istati Membri mlaqqgħin fil-Kunsill
         
         
            Il-President
         
         C. ASHTON
      
   
   
      (1)  Ara paġna 1 ta' dan il-Ġurnal Uffiċjali.